  Анжелика Тихонова корреспондент 12-тӥ инвожое Ижын Карлэсь нуналзэ пусъёзы. Со азьын Удмуртстат лыдъяз, кӧня адями улэ Удмуртилэн шоркараз, кинъёс со но кыӵе югдур демографи ласянь. 2019-тӥ ар кутсконын Удмуртилэн шоркараз 648 сюрс 900 адями улэ вал. Берло 10 ар ӵоже Ижын улӥсьёслэн лыдзы 37 сюрс 900 адямилы яке 6,2 процентлы йылӥз. Воргоронъёс шӧдскымон ӧжытгес, тодмо кырӟанэз тодэ вайыса верано ке, 10 нылкышнолы, статистикая, 8 гинэ воргорон. Шоркарамы улӥсьёслэсь арлыдзэс чаклано ке, 56,1 процентэз – ужано арлыдъем муртъёс луо (16-59 аресъем воргоронъёс но 16-54 аресъем нылкышноос), 24,1 процентэз – пенсие потэмъёс, 19,8 процентэз – ужаны вуымтэос. Кылем арын Ижкарын 7 сюрс 250 нылпиос вордӥськизы. 1000 адямилы лыдъяса, вордӥськемъёс 11,2 адями луэ. Со огъя элькунын сярысь кӧнялы ке тросгес (10,9 адями). Улонысь кошкемъёслэн лыдзы улосвыллэн шоркараз элькунысь муниципал кылдытэтъёс пӧлын огез тужгес ӧжытэз луэ – 1000 адямилы лыдъяса, 10,7 адями луэ (элькунъя 12,0 адями). Вордӥськемъёс чотын калыклэн лыдэз будэмъя Ижкар Удмуртиын 4-тӥ интыын луэ. Сое Дэри, Шаркан но Пичи Пурга ёросъёс азьпалто. Тодэ вайытом, 12-тӥ инвожое Карлэн нуналэз улсын Ижкарын «МатрешкаFEST» йӧскалыккуспо фестиваль ортчоз. Тегъёс: Ижкар Удмуртстат Мерлык лыдпусъёс  